Praksoteka: 2021-01-08 10.08.04 PRAKSOTEKA 82872898602

Ime i prezime predavača: Melisa Okičić, Filozofski fakultet Univerziteta u Sarajevu, Odsjek za anglistiku

Predavanje koje je održala profesorica Melisa Okičić, u okviru programa Praksoteka, donosi jedan uvid u cjelokupnu situaciju sa održavanjem online nastave u uvjetima pandemije izazvane Korona virusom. S tim u vezi, tema predavanja je bila Pozitivan stav o učenju na daljinu: Važnost podizanja svijesti o unapređenju nastavnih praksi u 21. stoljeću (blended learning). Profesorica Okičić kroz cjelokupno predavanje nastoji zadržati jedan ton koji odražava jasne i direktne informacije i stavove vezane za njen lični doživljaj provođenja same online nastave. Na početku profesorica publiku upoznaje sa svim poteškoćama na koje je ona kao profesorica nailazila u kontekstu održavanja online nastave, te sa svim vrstama i načinima provođenja nastave u virtualnom svijetu, gdje jasno pravi distinkciju između online nastave, e-learning-a, distance learning-a i blended learnig-a. Nadalje, i profesorica i studenti nespremno su dočekani kada je u pitanju korištenje brojnih virtualnih platformi. Kako kaže profesorica, u svom tom „haosu“ raznih platformi, aplikacija i načina za kontinuirano održavanje nastave, i profesorica i njeni studenti su prolazili razne faze zbunjenosti, ljutnje, brige, frustriranosti i sličnih osjećaja. Budući da je profesorica uvidjela da trenutni način komunikacije, dakle putem velikog broja platformi, ne odgovara njenim studentima a samim tim ni njoj, profesorica je u dogovoru sa svoje tri kolegice došla na ideju da provedu istraživanje čiji je cilj bio razumjeti gledište i percepciju studenata o trenutnom izvođenju online nastave. Istraživanje je obuhvatilo studente dodiplomskog i poslijediplomskog studija sa Filozofskog fakulteta Univerziteta u Sarajevu, Odsjeka za anglistiku, te su neki glavni zaključci bili da studenti žele jedinstvenu platformu na kojoj će se izvoditi nastava i preko koje će komunicirati kroz cijeli semestar. Nadalje, zaključeno je da studenti apsolutno podržavaju podučavanje online putem, ali uz provjerene softvere, stabilne pratforme, te podatkovno sigurne aplikacije. Profesorica i njen tim istraživača su bili jako sretni sa dobivenim rezultatima budući da i sami zagovaraju uvođenje online nastave, ne samo u uslovima pandemije nego i u, nekim, životno „normalnim“ uslovima. Zaključak je da se nastava ubuduće treba organizirati u nekom kombinovanom obliku, dakle djelomično u učionici, a djelomično u online kontekstu. Kroz predavanje profesorica zaključuje da je digitalizacija svuda oko nas, pa zašto je ne bismo uvrstili i u obrazovni sistem, u njenom najboljem obliku. Na koncu, poboljšali bismo informatičku pismenost stanovništva, dobili mnogo više mogućnosti istraživanja određenih tema, stekli uvid u to kako to „informatički pismene“ zemlje već rade, te na kraju išli u korak sa 21. stoljećem.